WIIK กำไรไตรมาส 3 โตแตะ 11.15 ลบ. จ่อชงผถห.เพิ่มทุน PP รองรับขยายธุรกิจ
WIIK กำไรไตรมาส 3 โตแตะ 11.15 ลบ. จ่อชงผถห.เพิ่มทุน PP รองรับขยายธุรกิจ
WIIK กำไรไตรมาส 3 โตแตะ 11.15 ลบ. จ่อชงผถห.เพิ่มทุน PP รองรับขยายธุรกิจ
14 พ.ย. 2562

นายวิบูลย์ แสงวิทยานนท์ ประธานเจ้าหน้าที่บริหารบริษัท วิค แอนด์ ฮุคลันด์ จำกัด (มหาชน) หรือ WIIK รายงานต่อตลาดหลักทรัพย์แห่งประเทศไทยถึงผลการดำเนินงานของบริษัทประจำไตรมาส 3/62 มีกำไรสุทธิจำนวน 11.15 ล้านบาท เทียบกับไตรมาส 3/2561  มีกำไรสุทธิจำนวน 1.13 ล้านบาท เพิ่มขึ้นจากปีก่อนจำนวน  10.02 ล้านบาทหรือคิดเป็น 886.73%
โดยเป็นผลมาจากหลายปัจจัยเช่น รายได้การขายท่อและติดตั้งในประเทศ ที่เพิ่มขึ้นจำนวน 23.89 ล้านบาท, รายได้จากผลิตและจำหน่ายน้ำ เพิ่มขึ้น 10.99 ล้านบาท จากการเข้าลงทุนในบริษัทที่ได้รับสัญญาการผลิตน้ำให้เทศบาลป่าตอง จังหวัดภูเก็ตของบริษัทย่อยที่เริ่มรับรู้รายได้ตั้งแต่วันที่ 4 มกราคม 2562 หรือต้นทุนจากธุรกิจบริหารจัดการน้ำ ในไตรมาส 3/2562 คิดเป็นร้อยละ 65.84 ของรายได้  ที่ลดลงเมื่อเทียบกับไตรมาส 3/2561 ซึ่งมีต้นทุนคิดเป็นร้อยละ 75.09 ของรายได้
พร้อมกันนี้ บริษัทฯได้รายงานมติที่ประชุมคณะกรรมการบริษัท ครั้งที่ 6/2562  เมื่อวันที่ 13 พ.ย.2562  ถึงประเด็นสำคัญคือ การกำหนดวันประชุมวิสามัญผู้ถือหุ้น ครั้งที่ 1/2562 เพื่อขอมติพิจารณาอนุมัติจากผู้ถือหุ้นเกี่ยวกับการ เพิ่มทุนของบริษัทฯ จำนวน 140,000,000 บาท จากทุนจดทะเบียนเดิมจำนวน 585,335,328 บาท เป็นทุนจดทะเบียนจำนวน 725,335,328 บาท โดยการออกหุ้นสามัญจำนวน 140,000,000 หุ้น มูลค่าที่ตราไว้หุ้นละ 1.00 บาท เพื่อเสนอขายให้กับบุคคลในวงจำกัด (Private Placement) ในราคาหุ้นละ 1.50 บาท
โดยมีวัตถุประสงค์เพื่อใช้หมุนเวียนในบริษัท,รองรับการดำเนินธุรกิจในอนาคต และขยายโอกาสการเติบโตในธุรกิจที่เกี่ยวเนื่อง ให้บริษัทมีโครงสร้างทางการเงินที่เข้มแข็ง มั่นคง สร้างผลการดำเนินงานที่ดีขึ้น ส่งผลดีต่อมูลค่าบริษัท และมูลหุ้นของบริษัท ซึ่งรวมถึงการได้รับประโยชน์ในรูปของเงินปันผลในอนาคต
ทั้งนี้บริษัทจะขออนุมัติเปลี่ยนแปลงชื่อบริษัทจากเดิม “บริษัท วิค แอนด์ ฮุคลันด์ จำกัด (มหาชน)” เป็นชื่อใหม่คือ “บริษัท วิค จำกัด (มหาชน)”  (ตัวย่อ WIIK เช่นเดิม) เพื่อให้มีความกระชับและง่ายต่อการเรียกขานของนักลงทุน
โดยกำหนดวันประชุมวิสามัญผู้ถือหุ้น ครั้งที่ 1/2562 ในวันพุธที่ 18 ธันวาคม 2562 เวลา 14.00 น. ณ ห้องแพลทตินั่ม ชั้น 3 โรงแรมแกรนด์ เมอร์เคียว บางกอก ฟอร์จูน  และให้วันที่ 28 พฤศจิกายน 2562 เป็นวันกำหนดรายชื่อผู้ถือหุ้นที่มีสิทธิในการเข้าร่วมประชุมวิสามัญผู้ถือหุ้น (Record date)